Predkladacia správa
Správu o plnení štátneho rozpočtu za I. štvrťrok 2003 predkladá Ministerstvo financií SR na základe plánu práce vlády SR na rok 2003. Táto úloha vyplýva zo zákona NR SR č. 303/1995 Z.z. o rozpočtových pravidlách v znení neskorších predpisov. Zákon ukladá vláde SR priebežne hodnotiť plnenie štátneho rozpočtu a správy o plnení štátneho rozpočtu predkladať Národnej rade Slovenskej republiky (§ 46 ods. 1)
Správa o plnení štátneho rozpočtu SR za I. štvrťrok 2003 obsahuje:
-    súhrnné výsledky rozpočtového hospodárenia,
-	hodnotenie príjmov štátneho rozpočtu,
-	hodnotenie výdavkov štátneho rozpočtu,
-	financovanie štátneho dlhu a schodku štátneho rozpočtu,
-	záver
Prílohy:
-	informácia o hospodárení s rozpočtovými rezervami,
-	tabuľky.

I. Súhrnné výsledky rozpočtového hospodárenia k 31.3.2003
Rozpočtové hospodárenie Slovenskej republiky v roku 2003 predpokladá v porovnaní s predchádzajúcimi rokmi výrazné sprehľadnenie rozpočtových vzťahov, vvššiu transparentnosť a väčšiu vypovedaciu schopnosť v prísnejšom rozpočtovom prostredí.  Tieto aspekty sa plne odrazili v štátnom rozpočte na rok 2003, ktorý bol stanovený zákonom č. 750/2002 Z.z.  z 11. decembra 2002. 
Zákonom  o štátnom rozpočte na rok 2003 boli celkové rozpočtové príjmy určené sumou 235 400,0 mil. Sk, celkové   výdavky  sumou 291 437,2 mil. Sk a schodok rozpočtového hospodárenia sumou 56 037,2 mil. Sk. Prijatými rozpočtovými opatreniami v I. štvrťroku t.r. sa úroveň schváleného rozpočtu príjmov upravila na 235 325,6 mil. Sk a výdavkov na 290 852,8 mil. Sk . V tomto roku sa neuplatnila pri tvorbe rozpočtu prax osobitného vyčísľovania nákladov na reštrukturalizáciu bánk, čo znamená, že tieto náklady rozpočtované v roku  2003 v objeme 10,7 mld Sk sú bezprostrednou súčasťou výdavkov a následne i schodku štátneho rozpočtu.
Podľa údajov Národnej banky Slovenska o stavoch na príjmových a výdavkových účtoch štátneho rozpočtu dosiahli k 31.3.2003 celkové príjmy 46 360,3 mil. Sk, čo predstavuje plnenie ročného rozpočtu na 19,7 %. Výdavky  dosiahli 64 170,7 mil. Sk , čo je čerpanie ročného rozpočtu  22,0 % (resp. 22,1 % z upraveného ročného rozpočtu) a schodok štátneho rozpočtu predstavuje 17 810,4 mil. Sk . Plnenie štátneho rozpočtu vo vzťahu k schválenému ročnému rozpočtu a v medziročnom porovnaní charakterizujú nasledovné údaje (v mil. Sk):

Ukazovateľ	Skutočnosť k 31.3.2002	Rozpočet 2003	Skutočnosť k 31.3.2003	%  plnenia rozpočtu	Index 2003/2002	
Príjmy ŠR	47 883,5	235 400,0	46 360,3	19,7	96,8	
Výdavky ŠR	63 068,3	291 437,2	64 170,7	22,0	101,7	
Saldo celkom	- 15 184,8	- 56 037,2	- 17 810,4	31,7	117,2	
        
Z uvedených údajov vyplýva, že v porovnaní s predchádzajúcim rokom sú dosiahnuté príjmy nižšie o 1,5 mld. Sk, avšak výdavky sú vyššie o l,1 mld. Sk a schodok štátneho rozpočtu je vyšší o 2,6 mld. Sk. 
Z hľadiska časovej proporcionality vo vzťahu k ročnému rozpočtu sú celkové príjmy   nižšie až o 12,4 mld. Sk, pričom najväčší výpadok v príjmoch predstavuje daň z pridanej hodnoty. Jej plnenie k 31.3.2003 je iba na 15,3 % a výpadok z časového hľadiska je cca 9,7 mld Sk.
Čerpanie celkových výdavkov v časovom horizonte je tiež nižšie, avšak iba o 3 %, čo iba čiastočne eliminuje výpadok príjmov a preto i vykazovaný schodok je vyšší a jeho úroveň dosiahla až na 31,7 % ročného predpokladu..

II. Príjmy štátneho rozpočtu
	Príjmy štátneho rozpočtu na rok 2003 sú schválené vo výške 235 400,0 mil. Sk. Rozpočtovaný odhad príjmov vychádza z predpokladaných makroekonomických ukazovateľov, zo schválených noviel daňových zákonov, z vývoja plnenia daní z predchádzajúcich období, zo štatistických  údajov o zamestnanosti, z odhadu priemernej mesačnej mzdy a taktiež z realizácie zákona o štátnej a verejnej službe.
K 31.3.2003 boli dosiahnuté celkové príjmy vo výške 46 360,3 mil. Sk. Predstavuje to 19,7  % z ich ročného  rozpočtu. Plnenie príjmov podľa jednotlivých hlavných kategórií z hľadiska medziročného porovnania charakterizujú nasledovné údaje (v mil. Sk):

Druh príjmov	Skutočnosť k 31.3.2002	Skutočnosť k 31.3.2003	Rozdiel	
Daňové príjmy	42 841,8	42 313,1	- 528,7	
Nedaňové príjmy	4 815,7	3 688,5	- 1 127,2	
Granty a transfery	213,7	113,8	- 99,9	
Príjmy zo splácania úverov, pôžičiek a z predaja účastín	12,3	244,9	232,6	
Príjmy spolu	47 883,5	46 360,3	-1 523,2	

	Z porovnania skutočnosti k 31.3. v rokoch 2002 a 2003 je zrejmé, že I.štvrťrok 2003 iba v jednej príjmovej položke dosiahol úroveň roka 2002 a celkovo teda príjmy k 31.3.2003 oproti 31.3.2002  zaznamenali pokles o 1 523,2 mil. Sk.

A. Daňové príjmy
	
	Daňové príjmy sú na rok 2003 rozpočtované sumou 215 604,0 mil. Sk. Takýto predpoklad vychádza z noviel daňových zákonov a z očakávaného rastu ekonomiky. Skutočne dosiahnuté príjmy za I.štvrťrok 2003 vo výške 42 313,1 mil. Sk predstavujú plnenie ročného rozpočtu na 19,6 %.
Plnenie   daňových   príjmov  v  štruktúre  charakterizujú  údaje  nasledovnej  tabuľky 
(v mil. Sk):

Druh daňových príjmov	Rozpočet	Plnenie k 31.3.2003	
	2003	absolútne	 v %	
1. Dane z príjmov, ziskov a kapitálového majetku	73 399,0	17 494,5x)	23,8	
a) daň z príjmov fyzických osôb	33 399,0	8 007,9	24,0	
  v tom: zo závislej činnosti a funkčných požitkov	27 699,0	5 891,7	21,3	
              z podnikania a inej samostatnej činnosti    	5 700,0	2 116,2	37,1	
b) daň z príjmov právnických osôb	29 300,0	6 750,5	23,0	
c) dane z príjmov vyberané zrážkou	10 700,0	2 723,6	25,5	
2. Daň z majetku	1 300,0	592,7	45,6	
a) z dedičstva a darovania	150,0	61,3	40,9	
b) z finančných a kapitálových transakcií	1 150,0	531,4	46,2	
3. Domáce dane na tovary a služby	137 245,0	23 295,8	17,0	
a) daň z pridanej hodnoty	99 400,0	15 164,8	15,3	
b) spotrebné dane	36 200,0	7 393,7	20,4	
c) d. z použ. tovarov a z povol. na výkon činnosti	1 645,0	737,3	44,8	
4. Dane z medzinárodného obchodu a transakcií  	3  660,0	930,1	25,4	
a) clo	3 400,0	906,9	26,7	
b) ostatné colné príjmy	260,0	23,2	8,9	
Daňové príjmy spolu	215 604,0	42 313,1	19,6	
   
    x) v úhrnnej sume je zahrnutých aj 12,5 mil. Sk inkasovaných ako platby daní z minulých rokov

1.  Dane z príjmov, ziskov a kapitálového majetku
	
	Tieto dane sú rozpočtované sumou 73 399,0 mil. Sk a ich skutočne dosiahnutá výška 17 494,5 mil. Sk predstavuje plnenie 23,8 % z ročného rozpočtu. Z časového hľadiska sú tieto príjmy nižšie o 0,9 mld. Sk. V ich výnose sa premieta ekonomický rast a jeho štruktúra, rast miezd, ale aj vyrovnanie dane (preplatkov a nedoplatkov) najmä u právnických osôb.

a.	Daň z príjmov fyzických osôb

Rozpočet dane z príjmov fyzických osôb je stanovený sumou 33 399,0 mil. Sk, v tom daň z príjmov fyzických osôb zo závislej činnosti a funkčných požitkov 27 699,0 mil. Sk a daň z príjmov fyzických osôb z podnikania a inej samostatnej zárobkovej činnosti 5 700,0 mil. Sk. 
Za I. štvrťrok 2003 dosiahla daň z príjmov fyzických osôb sumu 8 007,9 mil. Sk čo je 24,0 % z ročného rozpočtu. Z tejto sumy pripadá na daň z príjmov fyzických osôb zo závislej činnosti a funkčných požitkov 5 891,7 mil. Sk a na daň z príjmov fyzických osôb z podnikania a inej samostatnej zárobkovej činnosti 2 116,2 mil. Sk. Celkové plnenie dane z príjmov fyzických osôb ovplyvnila najmä výška dosiahnutej dane z podnikania a inej samostatnej zárobkovej činnosti, ktorá bola k 31.3.2003 splnená na 37,1 %. Z časového hľadiska je výnos dane z príjmov fyzických osôb nižší o 341,9 mil. Sk, avšak medziročne je o 402,6 mil. Sk tento výnos vyšší.

b.	Daň z príjmov právnických osôb

Táto daň sa rozpočtuje na rok 2003 sumou 29 300,0 mil. Sk a jej skutočne vyinkasovaná čiastka 6 750,5 mil. Sk predstavuje plnenie 23,0 % z ročného rozpočtu. Z časového hľadiska je výnos nižší o 574,5 mil. Sk. Plnenie dane z príjmov právnických osôb závisí od vývoja plnenia preddavkov a zohľadňuje ziskovosť resp. stratovosť podnikovej sféry, najmä hospodárske výsledky v tých spoločnostiach, ktoré sú najviac ovplyvnené úpravami regulovaných cien.

c.	Daň z príjmov vyberaná zrážkou

   	Rozpočtuje sa vo výške 10 700,0 mil. Sk. Ide najmä o príjmy z úrokov a iných výnosov z účtov, vkladov, výhier, akcií, podielových a vkladových listov a dlhopisov.
	Skutočne   dosiahnutá   výška   týchto  príjmov  2 723,6  mil. Sk   predstavuje  plnenie 
25,5 % z ročného rozpočtu a teda časové hľadisko je u tejto dani zachované, čo súvisí najmä so zdanením celoročných úsporných vkladov obyvateľstva a odvodov dane začiatkom roka do príjmov štátneho rozpočtu. 

2. Dane z majetku

	Tieto dane sú rozpočtované sumou 1 300,0 mil. Sk, v tom daň z dedičstva a darovania 150,0 mil. Sk a daň z finančných a kapitálových transakcií 1 150,0 mil. Sk. Skutočný výnos daní z majetku predstavuje sumu 592,7 mil. Sk, čo je plnenie až 45,6 % z ročného rozpočtu. Z časového hľadiska ide o vyššie plnenie o 267,7 mil. Sk a v medziročnom porovnaní za rovnaké obdobie je tento rozdiel ešte vyšší, a to 318,3 mil. Sk. Obidve majetkové dane zaznamenali z časového hľadiska za I.štvrťrok 2003 vyššie plnenie, daň z dedičstva a darovania 61,3 mil. Sk (40,9 %) a daň z finančných a kapitálových transakcií 531,4 mil. Sk (46,2 %).
	Oproti predchádzajúcim rokom sa v štátnom rozpočte na rok 2003 očakáva nižší výnos majetkových daní v dôsledku novely zákona o dani z dedičstva, darovania, prevodu a prechodu nehnuteľností č. 516/2002 Z.z., ktorá nadobudla účinnosť k 1.1.2003. Avšak doterajšie nadproporcionálne plnenie tento predpoklad zatiaľ nepotvrdzuje.

3. Domáce dane na tovary a služby
   
	Predstavujú najväčší objem daňových príjmov. Rozpočtujú sa sumou 137 245,0 mil. Sk a za I. štvrťrok 2003 sa vyinkasovalo 23 295,8 mil. Sk, čo je 17,0 % z ročného rozpočtu. Z časového hľadiska sú tieto príjmy nižšie o 11,0 mld. Sk.
Túto skupinu daní v štruktúre tvoria:
 
a.  Daň z pridanej hodnoty
	Zákon o dani z pridanej hodnoty bol v priebehu roka 2002 novelizovaný dvakrát a obidve novely nadobudli účinnosť od 1.1.2003.
Výnos tejto dane sa rozpočtuje vo výške 99 400,0 mil. Sk a skutočne sa dosiahla k 31.3.2003 suma 15 164,8 mil. Sk. V rámci domácich daní na tovary a služby je toto položka s najnižším plnením ročného rozpočtu (15,3 %) a predstavuje z časového hľadiska výpadok až 9,7 mld. Sk. Za rovnaké obdobie minulého roka bol taktiež zaznamenaný výpadok v časovom plnení, ale podstatne nižší -  2,4 mld. Sk..
	Pri hodnotení výnosu dane z pridanej hodnoty v doterajšom priebehu roka treba vychádzať z toho, že cenové úpravy nadväzujúce na zmeny sadzieb v DPH sa realizujú postupne a preto výsledky plnenia tejto dane v prvom štvrťroku nemôžu byť základom pre hodnotenie vývojových tendencií z hľadiska celého rozpočtového roka. Ďalší vývoj výnosu tejto dane bude závislý od vývoja maloobchodného obratu a dosahovaného výnosu pri dovoze.   
b. Spotrebné dane
      	Spotrebné dane sa pre rok 2003 rozpočtujú vo výške 36 200,0 mil. Sk. Skutočne dosiahnutá suma 7 393,7 mil. Sk predstavuje plnenie na 20,4 %.
Jednotlivé druhy spotrebných daní sa na celkovom výnose podieľali nasledovne (v mil. Sk):   

Spotrebná daň z	Skutočnosť 31.3.2002	Rozpočet 2003	Plnenie 31.3.2003	% plnenia	Index 2003/2002	
minerálnych olejov	4 153	21 500	5 142	23,9	123,8	
liehu	959	4 750	727	15,3	75,8	
piva	221	1 850	242	13,1	109,5	
vína	48	300	36	12,0	75,0	
tabaku a tabakových výrobkov	1 087	7 800	1 247	16,0	114,7	
Spotrebné dane spolu	6 468	36 200	7 394	20,4	114,3	

	Z tabuľky vyplýva, že v rámci spotrebných daní sa časové hľadisko plnenia rozpočtu podarilo takmer dodržať iba spotrebnej dani z minerálnych olejov (23,9 % ročného rozpočtu). Ostatné štyri spotrebné dane zaznamenali výpadok (plnenie 12,0 – 16,0 %). 

c.  Dane z použitia tovaru a z  povolenia na výkon činnosti
          	Rozpočtujú sa sumou 1 645,0 mil. Sk. Tieto dane pozostávajú z cestnej dane 1 640,0 mil. Sk a odvodu za dobývací priestor 5,0 mil. Sk. Skutočný výnos k 31.3.2003 je 737,3 mil. Sk (plnenie 44,8 %), v tom cestná daň 733,7 mil. Sk (44,7 %) a odvod za dobývací priestor 3,6 mil. Sk (72,0 %). Z časového hľadiska je plnenie daní z použitia tovaru a z  povolenia na 
      výkon činnosti vyššie o 326,1 mil. Sk a medziročne je takmer na rovnakej úrovni.

4. Dane z medzinárodného obchodu a transakcií
           Výnos   z  daní   z   medzinárodného  obchodu  a  transakcií  sa  rozpočtuje  vo  výške 
3 660,0 mil. Sk. Skutočný príjem za I.štvrťrok 2003 v sume 930,1 mil. Sk predstavuje plnenie 25,4 % z ročného rozpočtu a teda časové hľadisko je u týchto daní zachované. Predpokladaný výnos za rok 2003 zohľadňuje všeobecné zníženie colných sadzieb na základe Uruguajského kola GATT na vybrané druhy tovarov, ako aj uplatňovanie preferenčných sadzobných opatrení vyplývajúcich z medzinárodných zmlúv o zónach voľného obchodu, ktoré súvisia s integráciou SR do európskych štruktúr.

a. Clo
    	Clo sa rozpočtuje na rok 2003 sumou 3 400,0 mil. Sk a jeho skutočný výnos 906,9 mil. Sk predstavuje plnenie 26,7 % z ročného rozpočtu. Z časového hľadiska boli príjmy z cla prekročené o 56,9 mil. Sk.

b. Ostatné colné príjmy
 	Ostatné colné príjmy rozpočtované sumou 260,0 mil. Sk dosiahli za I. štvrťrok 2003 výšku 23,2 mil. Sk. Hoci je časové plnenie výrazne nižšie, iba 8,9 %, nemá táto skutočnosť výrazný vplyv na plnenie štátneho rozpočtu, pretože ostatné colné príjmy majú nízky podiel na celkových príjmoch. Tvoria ich najmä prijaté pokuty a penále predpísané colnými orgánmi a iné príjmy colnej správy.

B.  Nedaňové príjmy
	Na rok 2003 sa rozpočtujú sumou 12 032,7 mil. Sk, čo je o 16,3 mld. Sk menej oproti roku 2002. Medziročným znížením rozpočtu týchto príjmov sa zohľadnila ich značná rizikovosť, jednorázový a náhodilý charakter.
	Rozpočet nedaňových príjmov zahrňuje príjmy z podnikania a vlastníctva majetku 414,7 mil. Sk (príjmy z úhrad za vydobyté nerasty, z prenajatých pozemkov, budov, dopravných prostriedkov), administratívne a iné poplatky a platby 7 100,5 mil. Sk (súdne poplatky, tržby z predaja kolkov, pokuty a penále, poplatky a platby z nepriemyselného a náhodného predaja tovarov a služieb), kapitálové príjmy 111,6 mil. Sk (z predaja budov, bytov, pozemkov), úroky z domácich a zahraničných úverov, pôžičiek a vkladov 815,5 mil. Sk a iné nedaňové príjmy 3 590,4 mil. Sk (vrátené neoprávnene použité alebo zadržané prostriedky štátneho rozpočtu a ostatné príjmy).
	Za I.štvrťrok 2003 dosiahli nedaňové príjmy sumu 3 688,5 mil. Sk, čo je 30,7 % z ročného rozpočtu. Z časového hľadiska ide o nárast príjmov o 680,3 mil. Sk. Z celkovej sumy tvoria kreditné úroky kapitoly Štátny dlh 540,2 mil. Sk, čo už teraz predstavuje prekročenie celoročnej čiastky (plnenie na 111,3 %). Tieto príjmy pozostávali z kreditných úrokov plynúcich z peňažných prostriedkov uložených na účtoch štátneho rozpočtu, štátnych finančných aktív a úverových operácií na súhrnnom účte štátu vedenom v Národnej banke Slovenska, z úrokov z revolvingového úveru poskytnutého ČSOB, a.s., z úrokov z termínovaného vkladu, z úrokov z návratných finančných výpomocí a úrokov zo zahraničných úverov, pôžičiek a vkladov štátu. Ostatné nedaňové príjmy vo výške 3 148,3 mil. Sk tvoria predovšetkým príjmy jednotlivých kapitol v objeme 2 132,6 mil. Sk ( príjmy z podnikania a z vlastníctva majetku, administratívne a iné platby, kapitálové príjmy, kreditné úroky z vkladových účtov a pod.), poplatky (notárske, súdne správne) 749,1 mil. Sk, odvody z prevádzkovania lotérií 226,6 mil. Sk a 40,0 mil. Sk predstavujú pokuty, penále,  rôzne odvody a iné príjmy náhodilého charakteru.
	Celoročný rozpočet nedaňových príjmov môže pozitívne ovplyvniť prípadný výnos z predaja hotela FORUM, ktorý sa v roku 2003 nerozpočtoval.

C. Granty a transfery
	
	V tejto hlavnej kategórii sú rozpočtované transfery na rok 2003 v objeme 4 004,3 mil. Sk. Ide o dividendy z vlastníctva majetkovej účasti štátu v SPP, a.s., ktoré by mal odviesť Fond národného majetku do štátneho rozpočtu. Ich kvantifikácia vychádzala z predpokladaného vývoja hospodárskeho výsledku v uvedenom podniku. Keďže v roku 2002 neboli príjmy tohto druhu rozpočtované, ich medziročný nárast predstavuje celú hodnotu 4,0 mld. Sk.
	Skutočne  dosiahnutá  výška  týchto  príjmov  113,8  mil. Sk  predstavuje  plnenie iba 
2,8 % z ročného rozpočtu. Z časového hľadiska ide o výpadok príjmov vo výške 887,3 mil. Sk. Tieto príjmy dosiahli takmer všetky rozpočtové kapitoly, ktoré použili mimorozpočtové prostriedky na krytie svojich nerozpočtovaných potrieb.

D. Príjmy zo splácania úverov , pôžičiek a z predaja účastín

	Tieto príjmy sú rozpočtované v objeme 3 759,0 mil. Sk, v tom príjmy zo splácania návratných finančných výpomocí zo zdravotných poisťovní 2 200,0 mil. Sk, príjmy zo zrušených štátnych fondov v kapitole Ministerstva životného prostredia SR a Ministerstva pôdohospodárstva SR 757,0 mil. Sk, príjmy zo splátok istín a úrokov z realizovaných štátnych záruk 800,0 mil. Sk a príjmy od fyzických osôb 2,0 mil. Sk. Na rozdiel od minulého roka sa nerozpočtujú príjmy z aktivít Slovenskej konsolidačnej a.s. a príjmy z deblokácií zahraničného dlhu, pretože tieto príjmy sú zdrojom tvorby štátnych finančných aktív..
	Dosiahnuté príjmy zo splácania úverov, pôžičiek a z predaja majetkových účastí za I.štvrťrok 2003 boli vo výške 244,9 mil. Sk. Z toho 244,6 mil. Sk predstavujú príjmy zo zrušených štátnych fondov, čo znamená, že splátky pôžičiek, poskytnutých zo štátnych fondov, ktoré boli zrušené plynú do príslušných kapitol. Kapitola Ministerstva pôdohospodárstva SR takto zinkasovala za I. štvrťrok 231,4 mil. Sk a kapitola Ministerstva životného prostredia SR 13,2 mil. Sk. Zostávajúcu časť 0,3 mil. Sk tvoria príjmy z návratných finančných výpomocí.

III. Výdavky štátneho rozpočtu

K 31.3.2003  dosiahli  výdavky  celkom 64 170,7 mil. Sk a v porovnaní s ročným rozpočtom (291 437,2 mil. Sk) sa plnia na 22,0 %. Štruktúru výdavkov štátneho rozpočtu    v roku 2003 výrazne modifikujú niektoré systémové zmeny medzi ktoré je možné zaradiť: 
-	realizáciu zákonov o štátnej a verejnej službe,
-	decentralizáciu štátnej správy - delimitačné procesy najmä medzi krajskými úradmi a vyššími územnými celkami, resp. obcami, čo sťažuje bezprostredné medziročné porovnanie tak výdavkov pre krajské úrady, ako aj rozpočtový vzťah k VÚC a obciam 
-	proces transformácie vysokého školstva na verejné vysoké školy – premieta sa v tom smere, že výdavky na vysoké školstvo, doteraz rozpočtované prostredníctvom bežných a kapitálových výdavkov, sú rozpočtované a čerpané v rámci transferov 
-	zrušenie osobitných účtov z pokút a penále – absencia týchto dodatočných zdrojov u rozpočtových kapitol,
-	rozpočtovanie zdrojov z lotérií v príslušných rozpočtových kapitolách – tieto výdavky sa v uplynulých rokoch rozpočtovali v kapitole Všeobecná pokladničná správa.
Údaje o medziročnom porovnaní a porovnaní s ročným rozpočtom jednotlivých výdavkov obsahuje nasledovná tabuľka (v mil. Sk): 

Druh výdavkov	Skutočnosť
k 31.3.2002	Rozpočet na rok 2003	Skutočnosť
K 31.3.2003	% plnenia	Rozdiel	

 A. Bežné výdavky	 
   59 807,0	                     253 472,2	    
59 455,4	       23,5	
-   351,6	
     a. Bežné výd. na verejnú spotrebu obyv. a štátu	     16 782,8	78 076,7	      12 175,4	15,6	- 4 607,4	
     b. Bežné transfery	     25 473,4	140 529,8	      35 427,4	25,2	  + 9 954,0	
         - neziskovým organizáciám	     21 376,9	110 918,0	      27 870,5	25,1	+ 6 493,6	
         - podnikateľskému sektoru	       3 221,8	16 921,1	       3 847,1	22,7	 + 625,3    	
         - finančným inštitúciám 	       0,5	638,2	           2,4	0,4	 + 1,9	
         - obciam a VUC	      874,2	12 052,5	       3 707,4	30,8	 + 2 833,2	
     c. Úroky a poplatky	     17 550,8	34 865,7	     11 852,6	34,0	- 5 698,2	

 B. Kapitálové výdavky	     
2 259,1	               
 32 529,6	      
3 626,3	        11,1	
 + 1 367,2	
    a. Obstaranie kapitálových aktív 	       1 644,6	19 375,9	      1 319,0	6,8	- 325,6	
    b. Kapitálové transfery PO a NO	       489,1	6 170,1	       568,6 	9,2	 + 79,5	
    c. Kapitálové transfery podnikateľ. subjektom	        90,7	3 473,3	        49,4	1,4	 - 41,3	
    d. Kapitálové transfery obciam a VUC
	          34,7	3 510,3	       1 689,3	48,1	+ 1 654,6	
 C. Účasť na majetku, úvery	       1 002,2	5 435,4	       1 089,0	20,0	 + 86,8	
     Výdavky spolu    	   63 068,3	291 437,2  	   64 170,7	22,0	+ 1 102,4	
	
A . Bežné výdavky

Tieto výdavky tvoria takmer  87 %  z rozpočtu celkových výdavkov. Za I. štvrťrok sa vyčerpali v objeme  59 455,4 mil. Sk, čo z celoročného rozpočtu 253 472,2 mil. Sk  je plnenie na 23,5 %.  

a.	Bežné výdavky na verejnú spotrebu obyvateľstva a štátu

Rozpočtované sumou 78 076,7  mil. Sk  za sledované  obdobie dosiahli 12 175,4 mil. Sk, t.j. 15,6 % z celoročného rozpočtu. Práve v tejto skupine výdavkov sa premieta nižším čerpaním oproti predchádzajúcemu roku najmä proces transformácie vysokého školstva na verejné vysoké školy. Tieto výdavky zahŕňajú  mzdy, platy a ostatné osobné vyrovnania pracovníkov rozpočtových organizácií,   poistné   a   príspevky   zamestnávateľov   do  poisťovní  a Fondu zamestnanosti  a ostatné výdavky , ktorými sa zabezpečuje činnosť rozpočtovej sféry, ako sú platenie nájomného, za energiu, vodu, materiál a dodávky, cestovné pracovníkov, údržba a ďalšie výdavky  za tovary  a  služby,  tvorba    rezerv a ďalšie. 

b.	Bežné transfery

Už v ročnom rozpočte 140 529,8 mil. Sk, ktorý je podstatne vyšší ako v predchádzajúcom roku (95 262,4 mil. Sk), sú premietnuté zmeny vo financovaní niektorých druhov výdavkov. Samozrejme sa táto skutočnosť odráža i na skutočnom čerpaní výdavkov, ktoré dosiahli za hodnotené obdobie objem 35 427,4 mil. Sk, čo je o 9 954,0 mil. Sk viac ako v porovnateľnom období predchádzajúceho roka. Realizujú sa vo forme dotácií a príspevkov určených neziskovým  organizáciám, podnikateľom, finančným inštitúciám, obecným samosprávam  a VÚC a k 31.3.2003 boli čerpané nasledovne: 
-	na financovanie bežnej  činnosti  príspevkových  organizácií, dotácie  štátnym účelovým fondom, štátom platené poistné za zákonom určené skupiny osôb, verejným vysokým školám, príspevky občianskym združeniam,  nadáciám, neziskovým  a  podobným organizáciám, súkromným  školám, cirkvám, cirkevným školám a cirkevným školským  zariadeniam a najmä na úhradu dávok sociálneho  zabezpečenia a  dávok sociálnej starostlivosti. Tieto transfery rozpočtované v sume  110 918,0 mil. Sk,  boli skutočne čerpané v sume 27 870,5 mil. Sk. Ich čerpanie je proporcionálne z časového hľadiska o čom svedčí plnenie na 25,1 %.
-	transfery podnikateľskému sektoru boli rozpočtované vo výške 17 151,0 mil. Sk a plnenie k hodnotenému obdobiu je 3 847,1 mil. Sk, (22,4 %-né plnenie ročného rozpočtu) boli realizované z rozpočtu týchto rozpočtových kapitol (v mil. Sk): 

Kapitola	Rozpočet  rok 2003

	Skutočnosť k 31.3.2003	%	
Všeobecná pokladničná správa	1 695,3	30,0	1,8	
Ministerstvo hospodárstva	712,1	30,2	4,2	
Ministerstvo pôdohospodárstva	7 933,0	2 113,0	26,6	
Min. dopravy, pôšt a telekomunikácií	6 650,0	1 657,5	24,9	
Ministerstvo kultúry	77,2	8,2	10,6	
Ministerstvo školstva	13,2	0,0	x	
Ministerstvo zdravotníctva SR	3,1	0,0	x	
Ministerstvo výstavby a reg.rozvoja SR	18,1	0,0	x	
Ministerstvo obrany	29,0	8,2	28,3	
Ministerstvo životného prostredia SR	20,0	0,0	x	
Spolu 	17 151,0	3 847,1	22,4	

V kapitole Všeobecná pokladničná správa bolo rozpočtovaných 1 695,3 mil. Sk a realizovalo sa 30,0 mil. Sk, (t.j. iba 1,8 %-né plnenie) na programy zamerané na podporu cestovného ruchu prostredníctvom Slovenskej záručnej a rozvojovej banky š.p.ú.. Hlavná časť výdavkov v tejto kapitole  bola však rozpočtovaná v rámci programov PHARE  a SAPARD a to až 1 577,8 mil. Sk. Tieto prostriedky však v I. štvrťroku neboli použité. 
V rezorte Ministerstva hospodárstva SR je z  celkového  objemu rozpočtovaných dotácií 712,1 mil. Sk, určených pre odvetvie uhoľného baníctva 158,3 mil. Sk, v rudnom baníctve 112,0 mil. Sk. Na výskum a vývoj podnikateľom sa rozpočtuje 261,8 mil. Sk, pre cestovný ruch 136,0 mil. Sk a na spracovanie  a využitie drevnej hmoty 39,5 mil. Sk. Zostávajúca časť 4,5  mil. Sk je na ostatné potreby ako dotácia pre chorých na coeliakiu a fenylketonúriu. Čerpanie za hodnotené obdobie je iba na 4,2 % sumou 30,2 mil. Sk.
 Najväčší objem dotácií 7 933,0 mil. Sk smeruje tak ako v predchádzajúcich obdobiach do pôdohospodárstva. Dotácie v skutočnom objeme 2 113,0 mil. Sk k 31. 3 2003 smerovali v zmysle rozpočtu predovšetkým podnikateľom hospodáriacim na pôde v horských a iných znevýhodnených oblastiach, na zabezpečenie prevádzky v rastlinnej výrobe, zachovanie genofondu a šľachtenie odrôd osív a sadív a pod. Takto čerpané výdavky predstavujú teda 26,6 % z ročného rozpočtu.
V rezorte dopravy, pôšt a telekomunikácií  sú rozpočtované  bežné transfery na realizáciu výkonov vo verejnom záujme v železničnej doprave v objeme 6 650,0 mil. Sk Vynaložené  prostriedky  1 657,5 mil. Sk prestavujú plnenie na 24,9 %. 
V rezorte ministerstva kultúry sa pre podnikateľov rozpočtovali transfery v sume 77,2 mil. Sk na umeleckú literatúru a časopisy pre deti a mládež, na vydávanie pôvodnej slovenskej umeleckej literatúry, na výrobu dlhometrážnych filmov, na umelecké a kultúrne časopisy, na kultúru menšín a pod.  Doteraz sa vyčerpalo 8,2 mil. Sk (10,6 %).
Bežné transfery v kapitole ministerstva školstva rozpočtované sumou13,2 mil. Sk sú určené v sume 5,9 mil. Sk pre fyzické osoby – vydavateľov časopisov a 7,3 mil. Sk na riešenie úloh výskumu a vývoja. Za hodnotené obdobie nevykazujú čerpanie.
V tomto roku sa vyskytujú rozpočtované dotácie aj za rezort zdravotníctva a to vo výške 3,1 mil. Sk a majú slúžiť na financovanie výchovnej činnosti medikov v nemocnici VSŹ, a.s. Košice – Šaca a Onkologickom ústave sv. Alžbety, s.r.o. Bratislava. Ani tu sa zatiaľ prostriedky nepoužili. 
V rezorte ministerstva výstavby sa rozpočtovali transfery formou štátnej pomoci na výskum a vývoj v oblasti výstavby a regionálneho rozvoja a vyčlenilo sa na ne 18,1 mil. Sk, K 31.3 2003 zatiaľ neboli čerpané,
Rezort obrany rozpočtoval 29,0 mil. Sk na krytie zvýšených nákladov pri zabezpečení  lesnej a poľnohospodárskej  výroby z titulu obmedzenia výroby vojenskou prevádzkou pre Vojenské lesy a majetky, š.p. Pliešovce. V sledovanom období sa z nich použilo 8,2 mil. Sk, čo je 28,3 %.
Na dotácie podnikateľom v oblasti životného prostredia sa rozpočtovalo 20,0 mil. Sk, avšak k hodnotenému obdobia neboli realizované žiadne transfery v tejto oblasti.
-	ročný plánovaný objemu transferov finančným inštitúciám 638,2 mil. Sk  bol realizovaný iba v objeme 2,4 mil. Sk. Je v nich zahrnutý transfer 1,9 mil. Sk ako úhrada majetkovej ujmy SLSP,a.s. a SZRB,š.p.ú. a 0,5 mil. Sk na vykonávanie služieb súvisiacich s problematikou realizovaných štátnych záruk.
-	súhrnný finančný vzťah k obciam a VÚC – v roku 2003 sa výdavky štátneho rozpočtu k rozpočtom obcí a VÚC definujú v rámci novej samostatnej kapitoly  „Súhrnný finančný vzťah k obciam a VÚC. Rozpočtované sú v sume 12 052,5 mil. Sk, a to 5 186,4 mil. Sk pre obce a 6 866,1 mil. Sk (upravený ročný rozpočet 7 077,8 mil. Sk) na činnosť úradov VÚC. Na čerpaní v sume 3 707,4 mil. Sk sa podieľali obce sumou 1 958,9 mil. Sk a VÚC sumou 1 748,5 mil. Sk. V rámci obcí bolo najvyššie čerpanie na oblasť školstva,   a to až 1 207,5 mil. Sk., ďalej na výkon samosprávnych funkcií obcí 341,5 mil. Sk, na mestskú verejnú dopravu 267,6 mil. Sk na sociálne zabezpečenie obcí 111,8 mil. Sk a zostávajúcich 30,5 mil. Sk na matričnú činnosť a prevádzku kultúrnych zariadení obcí.
Vyššie územné celky použili bežné transfery zo štátneho rozpočtu v I. štvrťroku 2003
na zabezpečenie činnosti úradov vyšších územných celkov a ako decentralizačné dotácie na prenesené kompetencie na úseku dopravy, kultúry, školstva a sociálnych vecí. 

c. Úroky a poplatky

Ročný rozpočet platených úrokov a ostatných platieb súvisiacich s úvermi je stanovený v objeme 34 865,7 mil. Sk. Tento  rozpočet tvoria položky splácanie úrokov v sume 33 409,4 mil. Sk, poplatky súvisiace s úvermi 460,0 mil. Sk a disážio z emitovaných dlhopisov v sume 996,3 mil. Sk. Čerpanie týchto výdavkov v kapitole štátny dlh bolo k 31.3. vykázané v objeme 11 852,6 mil. Sk, čo znamená plnenie ročného rozpočtu na 34,0 %. Z celkovej realizovanej sumy predstavuje splácanie úrokov 11 812,0 mil. Sk ( 11 197,0 mil. Sk splácanie úrokov v tuzemsku, 615,0 mil. Sk splácanie úrokov do zahraničia) a 40,6 mil. Sk poplatky súvisiace s úvermi.  Splatené úroky v I. štvrťroku majú takúto štruktúru: 
1. Debetné úroky z vnútornej zadlženosti štátu
V tejto skupine úrokov sú zahrnuté predovšetkým výdavky súvisiace s výplatou výnosov zo štátnych dlhopisov a štátnych rehabilitačných dlhopisov  v objeme 11 155,7 mil. Sk, úroky z úverov prevzatých od Štátneho podporného fondu pôdohospodárstva a potravinárstva v sume 7,2 mil. Sk, úroky z úverov prevzatých od Štátneho fondu cestného hospodárstva v sume 34,1 mil. Sk.
2. Debetné úroky zo zahraničnej zadlženosti
vyplynuli zo záväzkov voči zahraničným veriteľom, a realizovali sa v sume 615,0 mil. Sk, a to:
-	z medzinárodných pôžičiek prijatých na podporu platobnej bilancie v sume 160,6 mil. Sk,
-	zo zahraničných úverov prevzatých od ŠFCH v sume 349,8 mil. Sk,
-	z úveru poskytnutého konzorciom francúzskych bánk na financovanie rádiokomunikačnej siete štátnej správy SR – 46,4 mil. Sk,
-	z úverov poskytnutých Svetovou bankou – 58,2 mil. Sk. 

B. Kapitálové výdavky

 	Kapitálové výdavky slúžia na zabezpečenie investičných úloh v štátnom rozpočte  a pre rok 2003 sa rozpočtovali v objeme   32 529,6 mil. Sk (upravený ročný rozpočet 32 477,0 mil. Sk ). Za sledované obdobie sa na tieto účely vynaložilo 13 626,3 mil. Sk, čo je plnenie iba na 11,1 %. Pomerne nízke čerpanie výdavkov na financovanie investičných potrieb súvisí s charakterom týchto výdavkov – čerpajú sa nepravidelne v súlade s realizáciou vecných úloh a potrieb. Čerpanie kapitálových výdavkov podľa jednotlivých druhov je nasledovné:

a. Obstarávanie kapitálových aktív

Kapitálové výdavky rozpočtových organizácií  rozpočtované v objeme 119 375,9 mil. Sk zabezpečovali bežnú investičnú činnosť rozpočtovej sféry, vrátane systémových investičných výdavkov rozpočtových kapitol. K 31.3. boli tieto výdavky realizované v objeme 1 319,0 mil. Sk (6,8 % ročného rozpočtu). Najviac sa na týchto výdavkoch podieľa rezort dopravy , sumou 742,2 mil. Sk tvorí takmer 56 %.

b. Kapitálové transfery príspevkovým organizáciám, jednotlivcom a iným neziskovým organizáciám

Kapitálové   transfery  príspevkovým  a iným neziskovým organizáciám rozpočtované sumou 6 170,1 mil. Sk sa čerpali vo výške 568,6 mil. Sk (9,2 %). Financovali sa nimi investičné potreby príspevkových organizácií a ostatných neziskových organizácií zo štátneho  rozpočtu. Najvyššie čerpanie v tejto skupine výdavkov vykazuje k hodnotenému obdobiu rezort životného prostredia - 313,5 mil. Sk a rezort hospodárstva – 100,0 mil. Sk. Pritom podstatnú časť rozpočtu tvoria výdavky rezortu dopravy na financovanie projektu výstavby diaľnic a rýchlostných ciest, na ostatné štátne cesty, na vybudovanie železničných dopravných ciest a podobne. 

c.  Kapitálové   transfery   podnikateľským   subjektom   
Tieto výdavky sa rozpočtovali v objeme 3 473,3 mil. Sk a splnené boli sumou 49,4 mil. Sk iba na 1,4 %.  Čerpanie týchto dotácií je vykázané len v rezorte dopravy – 33,4 mil. Sk a v pôdohospodárstve – 16,0 mil. Sk, pričom v rezorte pôdohospodárstva je rozpočtovaná suma 2,5 mld Sk na obstaranie strojov a technológií podnikajúce v pôdohospodárstve a potravinárstve, na investičné akcie vodární a kanalizácií a pod.

d. Kapitálové transfery obciam a VÚC (súhrnný finančný vzťah k obciam a VÚC)
V kapitole súhrnný finančný vzťah k obciam a VÚC sa rozpočtovalo  3 510,3 mil. Sk (upravený ročný rozpočet 3 515,5 mil. Sk). Skutočné čerpanie týchto výdavkov je za sledované obdobie v celkovej sume 1 689,3 mil. Sk a predstavuje až 48,1 % z ročného rozpočtu. Tento stav súvisí s osobitným charakterom kapitálových výdavkov, ktorým sa v súlade s predpisom otvára limit výdavkov na celý rok pričom ich čerpanie sa realizuje na vecné potreby v priebehu rozpočtového roka..
V rámci rozpočtového hospodárenia obcí bolo čerpaných 619,6 mil. Sk, z toho 605,8 mil. Sk na mestskú verejnú dopravu. Na činnosť úradov VÚC 1 069,7 mil. Sk, čo je 95,0 % schváleného resp. 94,6 % upraveného ročného rozpočtu. Kapitálové transfery čerpané v tomto štvrťroku boli odčerpané na dotačné účty vyšších územných celkov, z ktorých budú hradené kapitálové výdavky spojené s dobudovaním úradov vyšších územných celkov a realizáciou aktivít kapitálového charakteru v organizáciách na úseku kultúry, školstva a zariadení sociálnych služieb.Tieto výdavky sú podstatne vyššie ako v porovnateľnom období minulého roka, ale opäť táto disproporcia súvisí s prechodom niektorých pôsobností z orgánov štátnej správy na obce a vyššie územné celky. 

C. Účasť na majetku a úvery

Celý rozpočet tejto hlavnje kategórie 5 435,4 mil. Sk je určený v kapitole Všeobecná pokladničná správa. Najvyššiu položku v rozpočte (2 900,0 mil. Sk) predstavujú výdavky na finančné krytie záväzkov vyplývajúcich zo záruky vlády poskytnutej Konsolidačnej banke š.p.ú. podľa osobitného predpisu a prevzatej záruky Slovenskou konsolidačnou a.s. Ďalej sa tu rozpočtuje poskytovanie finančných výpomocí zdravotným poisťovniam – 2 287,6 mil. Sk a zostávajúca suma 247,8 sú vklady do rôznych medzinárodných inštitúcií (EBOR, IBRD, IDA).Čerpanie uvedených výdavkov je za sledované obdobie 1 089,0 mil. Sk, kde realizácie osobitných záruk predstavujú 1 053,4 mil. Sk. 

IV. Financovanie štátneho dlhu a schodku štátneho rozpočtu v I. štvrťroku 2003

Ministerstvo financií previedlo na konci roku 2002 do roku 2003 na súhrnný evidenčný účet štátu peňažné prostriedky v sume 23 094,9 mil. Sk, ktoré v súlade s platnými zásadami financovania štátneho dlhu zapojilo do financovania štátneho dlhu a priebežného schodku štátneho rozpočtu.
Financovanie štátneho dlhu a schodku v priebehu I. štvrťroka sa zabezpečovalo vlastnými zdrojmi na účtoch štátnych finančných aktív vedených v Národnej banke Slovenska, príjmami zo splátok zahraničných úverov a pohľadávok a peňažnými prostriedkami získavanými na peňažnom trhu formou emisií štátnych dlhopisov. 
Zdroje a potreby financovania štátneho dlhu a schodku štátneho rozpočtu sú uvedené v nasledujúcej tabuľke.
Text	Počiatočný
stav k 31.12.2002	Kredit	Debet	Konečný
stav k 31.03.2003	
1. ŠPP r. 2002	36 773,5	                    0	0	36 773,5	
2. ŠD na krytie schodku 	11 974,0	0	11 974,0	0	
3. Úvery na krytie schodku 	3 877,3	0	3 877,3	0	
4. ŠFA	8 860,4	4 000,0	2 813,2	10 047,2	
5. Mimorozpočtové prostriedky	2 290,7	1,4	226,9	2 065,2	
6. Vládne úvery	3 928,9	376,4	2 406,6	1 898 ,7	
7. Emisie ŠD na splátky istín
št.dlhu a št.dlhopisov	7 032,1	45 176,3	46 027,4	6 181,0	
Spolu:	74 736,9	49 554,1	67 325,4	56 965,6	
8. Schodok ŠR r.2002	-51 642,0	15 851,3	0,0	-35 790,7	
9.Schodok ŠR r.2003	0,0	0,0	17 814,5	-17 814,5	
Celkom  /SEÚ v NBS/	23 094,9	65 405,4	85 139,9	3 360,4	
                                                                                                                  v mil. Sk

Na financovanie štátneho dlhu v roku 2003 Ministerstvo financií získalo zdroje v celkovej sume 49 554,1 mil. Sk. Tieto zdroje pozostávali z emisií štátnych dlhopisov v sume 45 176,3 mil. Sk, z vráteného revolvingového úveru poskytnutého ČSOB a.s. - 4 000,0 mil. Sk, z príjmov zo splátok zahraničných vládnych úverov a vládnych pohľadávok - 376,4mil.Sk, z mimorozpočtových príjmov - 1,4 mil. Sk.
Zo získaných zdrojov sa splatili istiny štátnych dlhopisov z predchádzajúcich rokov v sume 48 830,0 mil. Sk, štátne rehabilitačné dlhopisy 10,4 mil. Sk, záväzky z medzinárodných pôžičiek SAL a ERL 613,1 mil. Sk, záväzky prevzaté od ŠFCH v celkovej sume 1 604,9 mil. Sk, záväzky v zmysle „Dohody o úvere kupujúceho“ uzavretej medzi Ministerstvom financií a Banque Nationale de Paris  - 168,6 mil. Sk,  záväzky prevzaté od ŠPFPP – 20,0 mil. Sk. Z mimorozpočtových prostriedkov sa uhradili platby v sume 226,9 mil. Sk a ich stav k 31.03.2003 predstavoval sumu 2 065,2 mil. Sk. Schodok štátneho rozpočtu za rok 2002 v sume 51 642,0 mil. Sk bol krytý emisiami štátnych dlhopisov, prijatými úvermi a emisiami štátnych pokladničných poukážok. Časť prostriedkov v sume 15 851,3 mil. Sk bola preúčtovaná na umorenie bilančného účtu roku 2002. Po zohľadnení zostatku voľných zdrojov financovania štátneho dlhu, ktoré prešli z r.2002 vo výške 23 094,9 mil. Sk, prebytok zdrojov z financovania sa prejavil v zostatku súhrnného účtu štátu k 31.03.2003 vo výške 3 360,4 mil. Sk. Tieto zdroje budú použite v II. štvrťroku na splácanie dlhov Slovenskej republiky podľa splátkových kalendárov a platných medzinárodných dohôd.  

V. Záver

	Z hodnotenia sledovaného obdobia jednoznačne vyplýva, že plnenie príjmov nedosahuje požadovanú úroveň, hlavne čo sa týka dane z pridanej hodnoty. Tento fakt má vplyv aj na tvorbu schodku, ktorý je z tohoto dôvodu podstatne vyšší ako predpokladá časový plán. V prípade, že plnenie príjmov nebude postupne napĺňať celoročný zámer štátneho rozpočtu , bude potrebné prijať opatrenia, ktoré by znížili riziká v oblasti plnenia stanovených úloh.